钦定古今图书集成/明伦汇编/官常典/第312卷 > 张孟男
## 钦定古今图书集成/明伦汇编/官常典/第312卷 > 张孟男

按《明外史》本传：“孟男字元嗣，中牟人。嘉靖末举进士，
授广平推官，稍迁汉中同知，入为顺天治中，迁刑部
员外郎，改礼部，进尚宝丞。高拱以内阁兼吏部，拱妻
孟男姑也，自公事外无私语，拱憾之，四岁不迁。及拱
被逐，亲知皆引匿，孟男独留拱邸，为治装送之郊。张
居正用事，矫拱所为，擢孟男太仆少卿。孟男复不附”，
失居正意，不调。久之，居正败，始累迁南京工部右侍
郎。寻召入，以本官掌通政司事。万历十七年，帝不视
朝者八月。孟男疏谏曰：“群臣久不见至尊，上书又不
省。万几日隳。不急改图，何以塞灾异？”岭南人讼故都
御史李材功，蔡人讼故令曹世卿枉章，并留中。其人
系兵马司，橐𫗴不继，莫必其生，亏损“圣德。”帝心动，乃
间一御门。其冬，改户部，进左侍郎，寻拜南京工部尚
书，就改户部。时留都储峙耗竭，孟男受事粟仅支二
年，不再岁遂有七年之储。水衡修仓，发公羡二千金
助之。或谓奈何耘人田，孟男曰：“公家事乃画区畔耶？”
南京御史陈所闻劾孟男贪鄙。吏部尚书孙鑨言孟
男忠诚谨恪。台臣所“论，事由郎官。”帝乃留之。孟男求
去，不允。再疏请，乃听归。久之，召拜故官。三十年春，率
同列言：“顷有诏罢矿税，生民歌舞相庆。圣心旋悔，辍
而弗行。致宦寺益张，奸究愈恣，人心离叛，忧在土崩。
幸深察群言，亟为社稷计。”不报。加太子少保。五上章
乞归，不许。时矿税患日剧，孟男草遗疏数千言，极陈
其害，言：“臣备员地官，所征天下租赋，皆鬻男巿女、朘
骨割肉之馀也。臣以催科为职，臣得其职而民病矣。
聚财以病民，虐民以摇国，有臣如此，安所用之？臣不
胜哀鸣，为陛下杞人忧耳。”属其子上之。明日遂卒。南
京尚书赵参鲁等奏其清忠，赠太子太保。